नेहरू की समाजवादी आस्थाओं ने कांग्रेस की जिस सोच को गढ़ा है, वह मूलतः पश्चिमी समझ से सराबोर गुहा को रास आ ही नहीं सकती। 2013 की गांधी जयंती पर वॉल स्ट्रीट जरनल को गुहा ने एक इंटरव्यू दिया। तब 2014 के आम चुनावों में सात महीने बचे थे। संवाददाता जोआन्ना सुग्डेन से गुहा ने कहा, ‘‘कांग्रेस की राजनीति में ऐसे लोग हैं, जो ढांेगी हैं, झूठ बोलते हैं, रहस्यमयी हैं, पाखंडी हैं और गांधी की शिक्षा का हर दिन उल्लंघन करते हैं।’’ अपने लेखन और बातों में गुहा ने बार-बार दोहराया है कि नेहरू-गांधी परिवार ने महात्मा गांधी के बुनियादी सिद्धांतों के उलट काम किया है। वे इंदिरा गांधी को एक ऐसा तानाशाह मानते हैं, जिनके अधिनायकत्व का प्रशिक्षण लोकतांत्रिक व्यवस्था में हुआ। वे राजनीति में वंशवाद के लिए भी इंदिरा गांधी को ही सबसे बड़ा दोषी करार देते हैं। अपनी क़िताब ‘इंडिया आफ्टर गांधी’ में गुहा ने तफ़सील से यह दलील दी है। नवंबर 2012 के अंतिम सप्ताह में गुहा ने अपनी क़िताब ‘पेट्रियट्स एंड पार्टिसंस’ के बारे में बोलते हुए नेहरू, इंदिरा और राहुल के बारे में जिस तरह की जली-कटी बातें कहीं, उनसे एक इतिहासकार के संयत आकलन का संगीत नहीं, निजी दुराग्रह का बेसुरा शोर सुनाई दिया था। इसलिए गुहा और कुछ भी हों, निष्पक्ष चिंतक तो कतई नहीं हैं।